钦定古今图书集成/明伦汇编/家范典/第113卷 > 顾炎武日知录 > 《义邓》元·王逢
## 钦定古今图书集成/明伦汇编/家范典/第113卷 > 顾炎武日知录 > 《义邓》元·王逢

吾乡有邓添，千里负主骨。晨夜窜草间，宛转时虏窟。
胼𦙆苦何辞，性命间一发。日车昏荡祲，虹晕或抱月。
魂气相冲搪，鸟兽亦獝狘。经过百战地，青春暗消歇。
深幸主有灵，全生及城阙。主母悲喜集，流泪心激越。
主妾事他人，空庭自花发。主昔为龙蛇，公论不可没。
但感衣食恩，疏戚均赏罚。在家为义奴，在军为义卒。
庶几御土乌，尚愧击蛇鹘。凄凄荐霜露，晳晳上参伐。
不见秦舞阳，悲风动天钺。